text: 6 Munakuyqa, Diosta manchachikuywan khuskachasqa kachkan, chaytaq atiyninchikwan ni pita ñakʼarichinapaq yanapawanchik. ¿Imaraykú chayta ninchik? Proverbios 16:6, jinata nin: "Tata Diosta manchachikuspa, runaqa juchamanta tʼaqakun", nispa. Chayrayku atiyninchikwan ni ima saqra kaqta ruwanachu tiyan. Diosta manchachikuspaqa, kamachiyninchikpi kaqkunata mana ñakʼarichisunchu. ¿Imaraykú? Dios imaynatachus wakkunawan apanakusqanchikmanta cuentata mañanawanchikta yachasqanchikrayku (Nehemías 5:1-7, 15). Chaywanpis Diosta manchachikuyqa, mana chayllachu. Hebreo qallupi "manchachikunaykichejta" nispaqa, Diosta tukuy sunquwan jatunpaq qhaway niyta munan. Bibliaqa manchachikuyta, Diosta munakuywan khuskachan (Deuteronomio 10:12, 13). Jehovata jatunpaq qhawasqanchikrayku payta llakichiyta manchachikunchik, mana ruwasqanchikmanta ñakʼariykunapi rikukunanchikta manchachikuspallachu, manaqa payta mayta munakusqanchikrayku.